ÞÓRHALLUR HRÓÐMARSSON

f. 15. september 1942

d. 27. október 2017

Útför frá Hveragerðiskirkju 10. Nóvember 2017 kl. 14:00

Syngið Drottni nýjan söng  
því að hann hefur unnið dásemdarverk,  
hægri hönd hans hjálpaði honum  
og heilagur armur hans. . . .  
. . . Öll endimörk jarðar  
sáu hjálpræði Guðs vors.  
4Látið gleðióp gjalla fyrir Drottni, öll lönd,  
hefjið gleðisöng, hrópið fagnaðaróp og lofsyngið.  
5Leikið fyrir Drottni á gígju,  
á gígju með lofsöngshljómi,  
6með lúðraþyt og básúnuhljómi,  
látið gleðióp gjalla fyrir konunginum, Drottni. (Sl. 98)

Tónlistin og trúin hafa löngum haldist í hendur, eins og heyra má af þessum versum úr 98. Davíðssálmi. Þegar maðurinn þarf að tjá það sem ekki verður orðum að komið – eða þegar mesta orðsnilld ein og sér nær ekki að miðla því sem fyllir hug og hjarta, þá þarf tónlistin að koma til og hefja sál og sinni til nýrra hæða og bjartari vídda skynjunar og lífssýnar. Engan annan tjáningarmáta hefur maðurinn heldur á valdi sínu, sem rímað getur jafn vel við það sem bærist innst í sálardjúpi og viðkvæmustu og næmustu tilfinningum.

Þess vegna verða trúin og tónlistin ekki svo auðveldlega aðgreindar. Maðurinn hefur alltaf haft þörf fyrir að lofa Guð og flytja honum þakkargjörð fyrir lífið. Flytja honum gleðisöng á hátíðarstundum og finna von sinni, þrá og huggun farveg í söng og hljóðfæraslætti. Tólistin flytur hátíðina ínn í hversdagslífið og göfgar daga mannsins.

“Sestu þar að, sem söngur er í rönnum, / því söngur er ekki til hjá vondum mönnum”, er haft eftir Marteini Lúther.

Gleðin og tónlistin verða heldur ekki skildar að, því að fögnuður hjartans kallar á tóna og söng – og birtir okkur það, að þrátt fyrir allt í þessu lífi, þá lifir maðurinn fyrst og fremst Guði til dýrðar og til að bera skapara sínum vitni með lífi sínu og trú.

Þess minnumst við í dag þegar við kveðjum Þórhall Hróðmarsson.

Þórhallur Hróðmarsson var Skaftfellingur að ætt og uppruna, fæddur í Kiljarholti, Mýrum, A-Skaft. 15. september 1942. Foreldrar hans voru Ingunn Bjarnadóttir lagasmiður frá Einholti á Mýrum og Hróðmar Sigurðsson kennari frá Reyðará í Lóni. Systkini Þórhalls eru Margrét Sigurbjörg Sigurðardóttir, Bjarni Eiríkur Sigurðsson, Anna Sigríður Hróðmarsdóttir, Óttar Hrafn Hróðmarsson og Hallgrímur Hróðmarsson. Yngsta barn Ingunnar og Hróðmars var stúlka, andvana fædd. Þórhallur ólst upp í Hveragerði frá fjögurra ára aldri. Hann varð stúdent frá Menntaskólanum á Laugarvatni árið 1962 og hóf síðan nám í lyfjafræði. Eftir að hafa unnið sem nemi í Apóteki Austurbæjar taldi hann starfið ekki henta sér og fór því ekki til Danmerkur þar sem ljúka þurfti náminu til að öðlast réttindi til að fá lyfsöluleyfi. Þess í stað fór hann á vetrarvertíð frá Þorlákshöfn, og það lýsir Þórhalli nokkuð vel. Hann var ófeiminn við að kanna nýja stigu, ef honum þótti ein leið lokast. Hann var um tíma við smíðavinnu hjá Jóni Guðmundssyni byggingameistara, sem byggði mörg hús í Hveragerði um og uppúr miðbiki síðustu aldar þ,m.t. Hveragerðiskirku og Þórhallur vann hjá Jóni um það leyti þegar bygging kirkjunnar hófst sumarið 1967. Þórhallur var vel verki farinn og það kom til tals að Jón tæki hann á samning og að hann lærði húsasmíði, þó að ekki yrði af því.

Þórhallur kenndi einn vetur á Drangsnesi með Birni Ólafi sem var þar skólastjóri. Þórgunnur Björnsdóttir, kona Björns, hafði kennt þar með manni sínum árið áður, en Þórhallur fór þennan eina vetur með Birni í stað Þórgunnar og hafði orð á því að fólkið hefði ekki verið ánægt með skiptin – í upphafi. Hann þurfti að sanna sig því Þórgunnur þótti mjög góður kennari enda kenndi hún um árabil hér í Hveragerði við góðan orðstír. Framtíð Þórhalls réðist þarna vestur við Steingrísmfjörð, því Björn Ólafur hvatti hann eindregið til að leggja fyrir sig kennslu og það varð úr að hann settist í stúdentadeild Kennaraskólans síðasta árið sem hægt var að taka kennaraprófið á einu ári og lauk þaðan prófi vorið 1969. Hann hóf störf sem kennari við Garðyrkjuskóla ríkisins að Reykjum í Ölfusi þá um haustið og átti þar rúmlega 30 ára farsælan starfsferil og var yfirkennari skólans um árabil. Slík skipulagsvinna átti vel við Þórhall, því að hann hafði gaman af verkefnum, sem reyndu á hugkvæmni og kölluðu á lausnir, svo að hlutirnir gengju upp – og greiddist úr flækjum. Þórhallur hafði þá mikilvægu eðliskosti góðs kennara til að bera, að hann var alltaf forvitinn um stórt og smátt, námfús alla ævi og var sífellt sjálfur að læra eitthvað nýtt og spennandi, sem hann hafði gaman af að miðla og leyfa öðrum að njóta með sér. Þórhallur Hróðmarsson átti mörg áhugamál um dagana og fór yfirleitt djúpt í sínar dellur. Hann vildi skilja hlutina og möguleika þeirra og lagði mikla elju og þolinmæði í áhugamál sín. Hann iðkaði t. d. skotfimi og skotveiði á tímabili og var fóður um skotvopn og skotfæri. Tölvutækninni tók hann snemma opnum örmum og grúskaði mikið í þeirri undraveröld, setti upp heimasíður, sem hlutu verðlaun og viðurkenningar og var ávallt tilbúinn með litlum fyrirvara að bjarga okkur hinum, sem stóðum- og stöndum oft - ráðþrota á furðuströndum tækninnar. Gerði það með glöðu geði og af ljúfmennsku.

Árið 1969 var viðburðaríkt í ævi Þórhalls. Framtíðarstarfið réðist og hann kvæntist Önnu Jórunni Stefánsdóttur. Það ráð var honum ekki síður gæfuríkt en starfsvalið. Börn þeirra eru: Drengur óskírður (f. 29. des. 1972 og d. 30. des. sama ár), Stefán Ingimar (f. 1974), hans kona er Kristín Arna Hauksdóttir og eiga þau synina Pétur Nóa (f. 1. júlí 2003) og Tómas Breiðfjörð (f. 21. mars 2008), og Vilborg Una (f. 1976). Hennar maður er John Zielke og eru þau búsett á Florida.

Þau hjón voru samhuga og samstiga í einkalífi og félagslífi. Börn og fjölskylda voru þeim að sjálfsögðu hugleiknust. Þórhallur fór frekar snemma á eftirlaun og naut þess að hafa barnabörnin í nágrenni og góðan tíma fyrir þau eftir starfslokin. Þau hjón hafa bæði komið víða við í félags og menningarlífi í Hveragerði og Ölfusi og ávallt verið reiðubúin að leggja þar góðum málum lið. Þórhallur Hróðmarssonvar afskaplega bóngóður maður og þótti vænt um að til hans væri leitað og að þekking hans kæmi að notum í samfélaginu.

Tónlist skipaði alla tíð mikilvægan sess í lífi Þórhalls Hróðmarssonar. Ingunn Bjarnadóttir móðir hans var söngvin og gerði mörg lög, ekki síst við þjóðlegan kveðskap og túarlegan, sem mörg hver hafa orðið nokkuð þekkt og Þórhallur gerði talsvert af því að vekja athygli á þessum arfi móður sinnar. Hann átti sjálfur ekki kost á miklu formlegu tónlistarnámi, en spilaði á klarinett eftir eyranu sem ungur maður og tók svo upp saxafóninn á miðjum aldri og náði ágætri færni í að leika á hann, sjálfum sér og öðrum til ánægju. Hann spilaði mikið með bróður sínum Bjarna Eiríki og ýmsum tónlistarmönnum í Hveragerði í gegnum árin og þurfti yfirleitt ekki mikið að ganga á eftir honum, ef menn langaði að spila saman. Hann keypti fyrsta trommusettið með Stefáni syni sínum, hvatti hann í námi, og þeir léku saman tveir og með fleirum. Þórhallur varðveitti alla tíð, undir sínu hægláta og hávaðalausa dagfari, ákveðinn æskuneista í sjálfum sér og blés að þeirri glóð og nærði sálarylinn.

Þórhallur átti, eins og móðir hans, frekar auðvelt með að smíða laglínur og eftir að fór að hægjast um fjölgaði lögunum og þegar síðast var talið voru þau orðin rúmlega hundrað. Hann kunni prýðilega að fara með rím og stuðla og er nálægt helmingur laganna við hans eigin ljóð. Aukinheldur má finna á vefnum hans 140 vísnagátur og tækifærisvísur. Oft voru þær innblásnar af spakmælum ýmis konar og skopmyndum af fréttum líðandi stundar sem hann fann á fésbókinni.

Þórhallur söng um árabil með Kirkjukór Hveragerðis- og Kotstrandarsóknar og síðustu árin einnig með Hverafuglum kór eldriborgara. Illlæsileg nótnablöð og jafnvægislistir með sálmasöngs- og sálmabækur, „innherjaupplýsingar“ varðandi sálmanúmer og lagboða, geta þvælst fyrir reyndasta kirkjusöngsólki. Þetta vesen var honum þyrnir í auga og tók hann það upp hjá sjálfum sér að skrifa út í tölvutæku formi lög og sálma í læsilegri leturstærð, þar sem sálmtexti og lag fylgjast að, kórfélögum hans og fleiri kórum til mikils hægðarauka. Auk þess sem hann gerði hljóðskrár að laglínum og röddum og hafði aðgengilegt á vefnum. Þórhallur kom á ýmsan annan hátt að kirkjumálum í prestakallinu. Hann var um langt árabil og til æviloka skoðunarmaður reikninga Hveragerðissóknar. Einnig setti hann upp vef og heimasíðu prestakallsins og hafði þar umsjón með í þrettán ár. Allt var það unnið launalaust, ómetanlegt, sjálfboðið framlag hans til í þágu safnaðar og kirkjulífs, sem ég vil þakka fá að þakka hér að leiðarlokum.

Þórhallur Hróðmarsson var sérvitur í þeim jákvæða skilningi, að hann hljóp ekki eftir dægurflugum og var íhugull um lífið og framgöngu sína og annarra. Hugsaði lengra og stundum eftir öðrum brautum, en almennast er. Hann var hverdagslegur og tilhaldslaus í fasi og frakomu og hafði í mörgu það sem kalla má dæmigert yfirbragð vinstrisinnaðs menntamanns, sem hann jú var, þó að hann væri kannski ekki sérlega pólitískur dags daglega. Hann varði ævi sinni í að mennta fólk og frístundum sínum mörgum í þágu menningar og kirkjunnar, og skildi ekki endilega þar á milli. Hann var, allavega í seinni tíð, nokkur efasemdamaður varðandi kreddu og kenningu sbr. eftirfarandi játningu hans:

„Eftir allt, sem vitað er síðan Biblían var skrifuð er erfitt að trúa á Guð, sem fíflaði Maríu og átti með henni barn. Ég veit ekki hvernig alheimurinn varð til, en ég trúi á kærleiksboðskap Krists“. <http://thorhrod.mmedia.is/et/kaerleik.html>

Trú sína og grundvöll lífsviðhorfs síns orðaði hann á þessa leið og nefndi „Kærleiksboðin“ og ég vil hafa að lokaorðum þessarar minningar:

Æ skalt breyta eins og þráir

að aðrir komi fram við þig.

Upp munt skera eins og sáir,

ei mun tjá, að hugsa´ um sig.

Víst er þá að furðu fáir

fengjust til að elska þig.

Elska skaltu alla granna,

eins og væru sjálfur þú.

Ástin hrein til allra manna

okkur veitir huggun nú,

gefur okkur gleði sanna

og glæðir bjarta von og trú.

*Þórhallur Hróðmarsson*

(Hér er kveðja sem okkur barst og e.t.v. berast þér einhverjar fleiri)

Kveðja frá Sigga Manna og Auðbjörgu.

Frá: Sigurlínu H. Styrmisdóttur og Héðni Jónssyni.

Þórhallur Hróðmarsson er horfinn úr heimi. Við kveðjum hann í þökk fyrir góða og gefandi samfylgd og felum minningu hans algóðum kærleikans Guði – í Jesú nafni – Amen.